LV Eiropas Savienības Oficiālais Vēstnesis C 220/12

Komisijas Regulas (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem (“Izsoļu regulas”) 35., 36., 43., 55. un 64. panta īstenošana dalībvalstīs un saistība ar izsoles platformu iecelšanu saskaņā ar minētās regulas 26. pantu

Pārredzamības pasākumi saistībā ar dokumentiem, kas attiecas uz uzaicinājumu uz konkursu, kā minēts Finanšu regulas, ko piemēro Eiropas Kopienu vispārējam budžetam, 92. pantā un tās Īstenošanas noteikumu 130. panta 1. punktā, un ar ko savstarpēji apmainās Komisija un dalībvalstis, ieceļot vienoto izsoles uzraugu atbilstīgi Izsoļu regulas 24. pantam un ieceļot izsoles platformas atbilstīgi minētās regulas 26. pantam

2011/C 220/02

1. Ievads

Pārskatītā emisijas kvotu tirdzniecības sistēma (“ETS”), par kuru tika panākta vienošanās klimata un enerģētikas tiesību aktu paketes ietvaros 2008. gadā, paredz: no trešā tirdzniecības perioda, kas sāksies 2013. gadā, kvotu izsoles būs galvenais paņēmiens, nevis izņēmums (1). Turklāt no 2012. gada jāizsola 15 % aviācijas nozares kvotu (2). Komisijas uzdevums bija pieņemt regulu par kvotu izsoļu laika grafiku, administrēšanu un citiem aspektiem (3). Komisija pieņēma minēto regulu (“Izsoļu regulu”) 2010. gada 12. novembrī (4).

Izsoļu regulas 24. un 26. pants paredz, ka Komisija un dalībvalstis izmanto kopīgas iepirkuma procedūras, lai ieceltu vienoto izsoles uzraugu (“VIU”) un kopīgās izsoles platformas (“KIP”).

Kopīgās iepirkuma procedūras VIU un KIP iecelšanai tiks rīkotas atbilstīgi 91. panta 1. punkta trešajai daļai Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (“Finanšu regula”) (5), un 125.c pantam Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (“Īstenošanas noteikumi”) (6).

Saskaņā ar Īstenošanas noteikumu 125.c panta trešo daļu Komisijai un dalībvalstīm jāvienojas par praktisko darba kārtību kopīga iepirkuma organizēšanā. Komisija un dalībvalstis noteiks praktisko darba kārtību kopīga iepirkuma organizēšanā, izmantojot kopīga iepirkuma vienošanos VIU iecelšanai un atsevišķu kopīga iepirkuma vienošanos KIP iecelšanai.

2. Regulēta tirgus kā izsoles platformas iepirkums saskaņā ar Izsoļu regulu

Izsoļu regula (7) paredz, ka izsoles var rīkot tikai regulēts tirgus, kam piešķirta atļauja saskaņā ar Direktīvu par finanšu instrumentu tirgiem (“DpFIT”) (8). Šāda regulēta tirgus iepirkums jāveic atbilstīgi publiskā iepirkuma procedūrām, kurās tiek ievēroti Savienības tiesību akti.

Gadījumos, kad saskaņā ar Izsoļu regulas 26. pantu dalībvalstis iepirkuma procedūrā ieceļ regulēto tirgu, rīkojoties kopīgi ar Komisiju atbilstoši Finanšu regulas 91. panta 1. punkta trešajai daļai, iepirkuma procesā izmanto procedūras noteikumus, kas attiecas uz Komisiju, saskaņā ar Īstenošanas noteikumu 125.c panta pirmo daļu.

Gadījumos, kad saskaņā ar Izsoļu regulas 30. pantu dalībvalstis rīko iepirkumu savas izsoles platformas iecelšanai, tām jāizmanto atlases procedūra, kurā tiek ievēroti atbilstīgie Savienības un pašas valsts publiskā iepirkuma tiesību akti. Vācija, Polija un Apvienotā Karaliste ir nolēmušas iecelt savas izsoles platformas.

Atkarībā no tā, kā attiecīgā valsts ir transponējusi DpFIT savos tiesību aktos, iespējams, dalībvalstīm nāksies grozīt savus tiesību aktus, ar kuriem transponēta DpFIT, lai šo valstu teritorijā reģistrētie regulētie tirgi (un to tirgus operatori (9)) varētu saņemt atļauju Izsoļu regulas 4. panta 2. un 3. punktā minēto izsolāmo produktu izsolīšanai. Izsoļu regulas 35. panta 4. punkts neparedz dalībvalstij pienākumu grozīt savus tiesību aktus, ar ko transponēta DpFIT, lai šo valstu teritorijā reģistrētie regulētie tirgi (un to tirgus operatori) varētu saņemt atļauju Izsoļu regulā minēto izsolāmo produktu izsolīšanai.

Finanšu regulas 97. panta 1. punkts paredz, ka dalībvalstu un Komisijas kopīgam izsoles platformu iepirkumam saskaņā ar Izsoļu regulas 26. panta 1. un 2. punktu līgumu slēgšanas tiesības saskaņā ar piedāvājuma saturam piemērojamajiem kritērijiem piešķir pēc tam, kad atbilstīgi atlases kritērijiem ir pārbaudīta to saimnieciskās darbības subjektu spēja, kuri nav izslēgti pēc izslēgšanas kritērijiem. Turklāt saskaņā ar Īstenošanas noteikumu 135. panta 3. punktu jebkuram pretendentam vai kandidātam var prasīt, lai tas pierāda, ka viņam ir atļauts izpildīt līgumu saskaņā ar valsts tiesību aktiem, ko cita starpā apliecina ar zvērestu apliecināts paziņojums vai apliecība, vai īpaši izteikts pilnvarojums. Tas var attiekties arī uz regulēta tirgus atļaujas pierādīšanu izsolāmo produktu izsolīšanai. Konkrētas prasības par to, kādi apliecinājumi vajadzīgi, lai izpildītu Īstenošanas noteikumu 135. panta 3. punktu, un šo apliecinājumu iesniegšanas termiņi tiks precizēti dokumentos par uzaicinājumu uz konkursu, kas minēti Finanšu regulas 92. pantā un ko Komisija publicēs Eiropas Savienības Oficiālā Vēstneša S sērijā tīmekļa vietnē http://ted.europa.eu/TED/main/HomePage.do (10). Taču nav izslēgts, ka kandidātiem vai pretendentiem apliecinājumi būs jāiesniedz piedāvājumu vai līdzdalības pieprasījumu iesniegšanas termiņā, kā minēts Īstenošanas noteikumu 140. pantā.

Lai varētu iesniegt piedāvājumu atbilstīgi 135. panta 3. punktam, pietiek, ja kandidāti vai pretendenti ir saņēmuši regulēta tirgus atļauju vienā dalībvalstī. Par to, ciktāl ir īstenots Izsoļu regulas 35. panta 4. punkts, dalībvalstu iestādēs jāpārliecinās pašiem kandidātiem vai pretendentiem.

3. Citu Izsoļu regulas noteikumu īstenošana dalībvalstīs attiecībā uz regulēta tirgus iecelšanu par izsoles platformu

Dalībvalstīm vajadzības gadījumā jāgroza valsts tiesību akti arī tādēļ, lai īstenotu Izsoļu regulas 36. panta 1. punktu un 43. pantu par tirgus ļaunprātīgas izmantošanas noteikumiem, Izsoļu regulas 55. panta 1., 3. un 4. punktu par nelikumīgi iegūtu līdzekļu legalizācijas, teroristu finansēšanas vai noziedzīgu darbību noteikumiem un Izsoļu regulas 64. panta 2. punktu par ārpustiesas mehānisma nodrošināšanas noteikumiem regulētā tirgū.

Šo pantu īstenošana dalībvalstīs, kur reģistrēts regulētais tirgus (vai tā tirgus operators), kas iecelts par izsoles platformu, neattiecas uz lēmumu piešķirt līguma slēgšanas tiesības kopīgā iepirkuma procedūrā, kas rīkota izsoles platformas iecelšanai, bet tā var būt piemērota prasība no procedūras izrietošā līguma noslēgšanai. Ja līguma izpilde nav iespējama tāpēc, ka dalībvalstī, kur reģistrēts regulētais tirgus (vai tā tirgus operators), kas iecelts par izsoles platformu, nav īstenoti minētie noteikumi, līgumu var lauzt.

Taču ja minēto pantu īstenošana dalībvalstīs uzliek pienākumu izsoles platformai izmantot noteiktu spēju, nav izslēgts, ka izsoles platformai var prasīt pierādīt vajadzīgo spēju konkursa pieteikumā vai līdzdalības pieprasījumā neatkarīgi no tā, vai dalībvalsts, kur izsoles platforma atrodas, ir pabeigusi Izsoļu regulas attiecīgā panta īstenošanu valsts tiesību aktos. Piemēram, Izsoļu regulas 55. panta 4. punkts cita starpā paredz: dalībvalstīm jānodrošina, lai dalībvalsts, kuras teritorijā atrodas izsoles platforma, attiecīgajai izsoles platformai piemēro valsts normatīvos aktus, ar kuriem transponē 34. panta 1. punktu Direktīvā 2005/60/EK par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai (11) (“AML direktīva”). Valsts pasākumos, ar kuriem transponē AML direktīvas 34. panta 1. punktu, jāparedz tas, lai dalībvalsts nodrošinātu, ka attiecīgā izsoles platforma ievieš atbilstīgus un piemērotus pasākumus un procedūras, lai novērstu un nepieļautu tādu darījumu īstenošanu, kuri ir saistīti ar nelikumīgi iegūtu līdzekļu legalizēšanu vai teroristu finansēšanu. Izsoles platformai var prasīt savā piedāvājumā vai līdzdalības pieprasījumā pierādīt spēju ieviest šādus pasākumus un procedūras. Par to, ciktāl ir īstenots Izsoļu regulas 36. panta 1. punkts, 43. pants, 55. panta 1. punkts, 55. panta 3. punkts, 55. panta 4. punkts un 64. panta 2. punkts, dalībvalstu iestādēs jāpārliecinās pašiem kandidātiem vai pretendentiem.

4. Saraksts ar īstenošanu dalībvalstīs

Saraksts ar dalībvalstīm, kas ir informējušas Komisiju par to, ka tās ir grozījušas vai groza valsts tiesību aktus, kā izklāstīts 2. un 3. iedaļā, tostarp orientējošs laika grafiks tiks publicēts http://ec.europa.eu/clima/policies/ets/auctioning_en.htm. Saraksts tiek veidots tāpēc, lai kandidātiem vai pretendentiem sniegtu informāciju par to, kā dažādu dalībvalstu jurisdikcijās tiek īstenots Izsoļu regulas 35. pants, 36. panta 1. punkts, 43. pants, 55. panta 1. punkts, 55. panta 3. punkts, 55. panta 4. punkts un 64. panta 2. punkts. Komisija neuzņemas atbildību par minētā saraksta precizitāti, pilnīgumu vai termiņiem.

5. Pārredzamības pasākumi saistībā ar dokumentiem, kas attiecas uz uzaicinājumu uz konkursu VIU un KIP iepirkumam

Finanšu regulas 90. panta 1. punkts paredz, ka paziņojumus par līgumiem publicē Eiropas Savienības Oficiālajā Vēstnesī (OV). Konkursa dokumenti ir uzskaitīti Īstenošanas noteikumu 130. panta 1. punktā. Īstenošanas noteikumu 121. pants ļauj izsludināt arī citā veidā, bet to var darīt tikai pēc tam, kad ir publicēts paziņojums OV, un cita veida sludinājumā jāatsaucas uz OV paziņojumu, kurš vienīgais ir autentisks.

Rīkojot kopīgu iepirkumu VIU iecelšanai saskaņā ar Izsoļu regulas 24. pantu un KIP iecelšanai saskaņā ar Izsoļu regulas 26. pantu, dokumentos, kas attiecas uz uzaicinājumu un konkursu, minēti Finanšu regulas 92. pantā un precīzāk raksturoti Īstenošanas noteikumu 130. pantā, būs sensitīva tirgu ietekmējoša informācija. Saskaņā ar kopīga iepirkuma vienošanos Komisijai jāsniedz šī informācija dalībvalstīm.

Lai nodrošinātu vienlīdzīgu visu tirgus dalībnieku piekļuvi šai informācijai, Komisija plāno publicēt svarīgākos dokumentu projektus, kas attiecas uz uzaicinājumu uz konkursu VIU un KIP iecelšanai, tīmekļa vietnē http://ec.europa.eu/clima/policies/ets/auctioning_en.htm vienlaicīgi ar šo dokumentu nosūtīšanu dalībvalstīm. Līdz publicēšanai OV publiskotie dokumenti projekti var tikt grozīti, tostarp būtiski grozīti. Ar uzaicinājumu uz konkursu saistīto dokumentu projektu publiskošana nav publikācija vai izsludināšana Finanšu regulas 90. panta 1. punkta vai Īstenošanas noteikumu 118., 119. un 120. panta nozīmē; tāpat arī šī informācija nav saistoša Komisijai vai dalībvalstīm, kas piedalās kopīgajos iepirkumos. Autentiski ir tikai paziņojumi un saistītie dokumenti, kas attiecas uz uzaicinājumu uz konkursu, kuri publicēti OV – Īstenošanas noteikumu 121. panta pirmās daļas nozīmē.

(1) 10. panta 1. punkts Eiropas Parlamenta un Padomes 2003. gada 13. oktobra Direktīvā 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).

(2) 3.c panta 1. punkts un 3.d panta 2. punkts Eiropas Parlamenta un Padomes 2003. gada 13. oktobra Direktīvā 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).

(3) Grozītās Direktīvas 2003/87/EK 3.d panta 3 punkts un 10. panta 4. punkts.

(4) Komisijas Regula (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (OV L 302, 18.11.2010., 1. lpp.).

(5) Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 248, 16.9.2002., 1. lpp.).

(6) Komisijas 2002. gada 23. decembra Regula (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 357, 31.12.2002., 1. lpp.).

(7) Sk. Izsoļu regulas 35. panta 1. punktu.

(8) 4. panta 1. punkta 14) apakšpunkts Eiropas Parlamenta un Padomes 2004. gada 21. aprīļa Direktīvā 2004/39/EK par finanšu instrumentu tirgiem, ar ko groza Padomes Direktīvas 85/611/EEK un 93/6/EEK un Eiropas Parlamenta un Padomes Direktīvu 2000/12/EK un ar ko atceļ Padomes Direktīvu 93/22/EEK (OV L 145, 30.4.2010., 1. lpp.).

(9) 4. panta 1. punkta 13) apakšpunkts Eiropas Parlamenta un Padomes 2004. gada 21. aprīļa Direktīvā 2004/39/EK par finanšu instrumentu tirgiem, ar ko groza Padomes Direktīvas 85/611/EEK un 93/6/EEK un Eiropas Parlamenta un Padomes Direktīvu 2000/12/EK un ar ko atceļ Padomes Direktīvu 93/22/EEK (OV L 145, 30.4.2010., 1. lpp.).

(10) Publikācijām var piekļūt arī http://ec.europa.eu/clima/tenders/index_en.htm

(11) OV L 309, 25.11.2005., 15. lpp.